เปลี่ยนคุณเป็นคนใหม่ ด้วยการออกจาก Comfort Zone
หลายคนมักจะบอกว่าปีใหม่แล้วขอเปลี่ยนตัวเองเป็นคนใหม่หรืออธิษฐานต่อสิ่งศักดิ์สิทธิ์เพื่อที่จะขออะไรใหม่ๆ ส่วนจะได้ตามต้องการหรือไม่นั้นก็ยากที่จะบอก แต่วันนี้ผมมีสูตรในการเปลี่ยนแปลงตนเองเป็นคนใหม่โดยเฉพาะเรื่องการบริหารเงิน โดยไม่ต้องขอพรหรือเฝ้ารอให้ใครบันดาลพร
7 ม.ค. 2556

หลายคนมักจะบอกว่าปีใหม่แล้วขอเปลี่ยนตัวเองเป็นคนใหม่หรืออธิษฐานต่อสิ่งศักดิ์สิทธิ์เพื่อที่จะขออะไรใหม่ๆ ส่วนจะได้ตามต้องการหรือไม่นั้นก็ยากที่จะบอก แต่วันนี้ผมมีสูตรในการเปลี่ยนแปลงตนเองเป็นคนใหม่โดยเฉพาะเรื่องการบริหารเงิน โดยไม่ต้องขอพรหรือเฝ้ารอให้ใครบันดาลพร
คนส่วนใหญ่มักจะมีความเชื่อหรือทัศนคติที่ไม่ค่อยจะถูกต้องนักเกี่ยวกับความร่ำรวย เช่น เงินทองเป็นของหายาก คนรวยเพราะบุญวาสนาที่ทำมาในชาติก่อน ฯลฯ ความเชื่อแบบนี้ยังเวียนว่ายตายเกิดในสังคมไทยอย่างต่อเนื่อง 
ทั้งที่ในความเป็นจริงการหาเงินก็ไม่ได้หายากหรือขึ้นกับบุญวาสนา แต่ที่คุณรู้สึกว่าหายากจนต้องโยนไปให้กับสิ่งที่มองไม่เห็นก็เพราะว่าคุณมีความคุ้นชินกับการหาเงินในระบบเก่าๆ การสร้างรายได้ทางเดียว โดยหาเหตุผลมายืนยันว่า “ฉันก็ทำได้เท่านี้” และปฏิเสธเครื่องมือหรือกลไกอื่นในการสร้างรายได้ไม่ว่าจะเป็นกองทุน หุ้น ฯลฯ จนทำให้ไม่สามารถปรับวิธีคิดให้ทันต่อการเปลี่ยนแปลงในยุคนี้ ทั้งๆ ที่คุณอยู่ในโลกที่ไม่เคยหยุดนิ่ง แต่หลายคนเลือกที่จะหยุดการเรียนรู้แล้วใช้ข้ออ้างมากมายทั้งในเรื่องของความสามารถ ไม่มีเวลา หนักเข้าก็กลับไปเรื่องบุญวาสนา
เมื่อวิธีคิดของคุณเต็มไปด้วยข้อจำกัดและอุปสรรคมากมาย จิตใต้สำนึกของคุณก็จะสร้างสิ่งที่เรียกว่า Comfort Zone เพื่อป้องกันภัยอันเกิดจากการอุปทาน ซึ่งเป็นเรื่องปกติของมนุษย์ทุกคน
แต่คุณรู้หรือไม่ว่าภัยเงียบที่น่ากลัวที่สุดก็คือ ภัยจาก Comfort Zone เพราะมันจะทำให้คุณหยุดพัฒนาหรือเรียนรู้ เพราะคุณเชื่อว่าความท้าทายคือศัตรู และเมื่อคุณสู้ไม่ได้คุณก็จะมองมันว่าเป็นอุปสรรคและไม่กล้าที่จะเดินออกมาจากพื้นที่ความคิด 
สุดท้ายคุณไม่ว่าปีใหม่จะผ่านไปกี่ลมหนาวคุณก็คือคนเดิม คนที่เฝ้ามองแต่ความสำเร็จของผู้อื่นแล้วกล่าวชื่นชมว่าพวกเขาเหล่านั้นเมื่อชาติก่อนคงทำบุญกันมามาก ชาตินี้จึงบุญพาวาสนาส่ง 
ฉะนั้น ปีใหม่ปีนี้เราควรเดินออกจาก Comfort Zone ที่อยู่ในจิตใจ หันมาลองเรียนรู้อะไรใหม่ๆ โดยเฉพาะเรื่องความมั่งคั่งร่ำรวย โดยบอกกับตนเองทุกเช้าว่า “ฉันทำได้ คนอื่นรวยได้ฉันก็ทำได้” ที่สำคัญคุณต้องเปลี่ยนวิธีคิดที่เชื่อว่า “ชีวิตต้องสู้” มาเป็น “ชีวิตต้องสร้าง” เพราะหากคุณเชื่อว่าชีวิตต้องสู้ จนสิ่งนี้เข้าไปอยู่ในจิตใต้สำนึก คุณก็จะมองทุกอย่างว่าเป็นการแข่งขันเป็นสมรภูมิรบที่ต้องชิงชัยและช่วงชิง เรียกได้ว่าคุณจะเหนื่อยทั้งชีวิตและเมื่อคุณอ่อนล้าและไม่ต้องการช่วงชิงกับใคร จิตใต้สำนึกก็จะสร้าง Comfort Zone เพื่อป้องกันความเจ็บปวดหรือล้มเหลวในอดีต วัฏจักรแห่งความเป็นคุณคนเดิมก็จะกลับคืนมาก
ทว่า หากคุณเปลี่ยนวิธีคิดไปสู่การเป็นชีวิตต้องสร้าง ก็ไม่จำเป็นต้องไปแข่งขันกับใคร ขอเพียงคุณมีเป้าหมายมีความรู้ที่เพียงพอในการที่จะสร้างสิ่งใหม่ให้กับชีวิต เรียนรู้และพัฒนาตนเองให้ทันต่อการเปลี่ยนแปลง ที่สำคัญมีความเข้าใจในเรื่องการใช้เครื่องมือในการสร้างความมั่นคง รู้จักการวางแผนการออมเงิน บริหารจัดการเงินออมไปสู่การลงทุน เพื่อต่อยอดความมั่นคงทั้งในรูปของหุ้น กองทุน หรือแม้แต่ประกันชีวิต ฯลฯ
สิ่งเหล่านี้จำเป็นที่จะต้องศึกษา ทำความเข้าใจ ที่สำคัญต้องมีที่ปรึกษาทางการเงินที่ใส่ใจไว้ได้สามารถติดต่อสอบถามรายละเอียดได้ที่ ฝ่ายธนบดีธนกิจ ธนาคารเกียรตินาคิน โทร. 02-680-3333